Elvis Blue vier die lente - Innibos
Elvis Blue het tydens die sesde en laaste van die huidige reeks Standard Bank Innibos In jou Huis- konserte aan huis van die Kroon-gesin in Nelspruit van sy ou gunstelinge en van sy nuutste liedjies met die gehoor gedeel. Hierdie akoestiese konsert is moontlik gemaak met die samewerking van kykNET asook 100.5 FM, wat ook die konsert lewendig uitgesaai het. Dit was ook die verjaarsdagviering van Gerrit, die gasheer, en sy vrou Marita, wat terselfdertyd hierdie geleentheid gebruik het om die lewe, die lente en die begin van hul gesamentlike eeufeesjaar saam met 'n groepie vriende te vier.
Elvis Blue, wat in 2010 die wenner van Idols was, is geen onbekende by Innibossers en die Laeveld nie. As gevolg van die voortslepende pandemie was optredes oor die afgelope twee jaar baie beperk, en daarom is geleenthede soos hierdie baie spesiaal, het hy vertel. 'n Mens kom ook agter wat regtig belangrik in die lewe is. Hy het die afgelope twee jaar baie meer tyd met sy gesin kon spandeer, en daarvoor is hy dankbaar, vertel Elvis. Hy het onlangs sy nuwe album Meer as Genoeg uitgereik, en hy het sy inspirasie daarvoor met die gehoor gedeel.
"Daar het 'n paar dinge gedurende hierdie tydperk binne my gebeur wat ek in liedjies verwoord het. Wanneer jy iets verloor waarvoor jy lief is, raak jy bewus van ander goed wat jy steeds het. Dit is waaroor ek geskryf het terwyl ek gewonder het wat is genoeg".
Die temas van sy liedjies is die liefde, deursettingsvermoë en moeilike tye.
Die soel Laeveldse lenteweer, die pragtige venue en heerlike kos het bygedra om die aand 'n groot sukses te maak.
Marita en Gerrit skenk die bydraes wat gaste gemaak het wat die konsert kon bywoon aan Pro Gratia Skool vir kinders met spesiale behoeftes asook die Rhino Conservation Trust.